钦定古今图书集成/方舆汇编/边裔典/第058卷 > 后汉
## 钦定古今图书集成/方舆汇编/边裔典/第058卷 > 后汉

### 桓帝延熹二年天竺国来献

按《后汉书。桓帝本纪》云云。按《西域传》：“天竺国一名
身毒，在月氏之东南数千里。俗与月氏同，而卑湿暑
热。其国临大水，乘象而战。其人弱于月氏，修浮图道，
不杀伐，遂以成俗。”从月氏高附国以西，南至西海，东
至磐起国，皆身毒之地。身毒有别城数百，城置长，别
国数十，国置王。虽各小异，而俱以身毒为名。其时皆
属月氏。月氏杀其王而置将，令统其人。土出象、犀、玳
瑁、金、银、铜、铁、铅、锡。西与大秦通，有大秦珍物，又有细
布、好毾㲪诸香、石蜜、胡椒、姜、黑盐。和帝时，数遣使贡
献，后西域反畔，乃绝。至桓帝延熹二年、四年，频从日
南徼外来献。世传明帝梦见金人，长大，顶有光明，以
问群臣。或曰：“西方有神，名曰佛，其形长”丈六尺，而黄
金色。帝于是遣使天竺，问佛道法，遂于中国画形像
焉。楚王英始信其术，中国因此颇有奉其道者。后桓
帝好神，数祀《浮图》《老子》，百姓稍有奉者，后遂转盛。
延熹四年十月，天竺国来献。

按：《后汉书桓帝本纪》云云。